CELEX: 32011H0719(01)
Language: mt
Date: 2011-07-12 00:00:00
Title: Rakkomandazzjoni tal-Kunsill tat- 12 ta’ Lulju 2011 dwar il-Programm Nazzjonali ta' Riforma 2011 ta' Spanja u li tagħti opinjoni tal-Kunsill dwar il-Programm ta' Stabbiltà ta' Spanja aġġornat, għall-perjodu 2011-2014

19.7.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 212/1
            
         RAKKOMANDAZZJONI TAL-KUNSILL
   tat-12 ta’ Lulju 2011
   dwar il-Programm Nazzjonali ta' Riforma 2011 ta' Spanja u li tagħti opinjoni tal-Kunsill dwar il-Programm ta' Stabbiltà ta' Spanja aġġornat, għall-perjodu 2011-2014
   2011/C 212/01
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u partikolarment l-Artikoli 121(2) u 148(4) tiegħu,
   Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza ta' pożizzjonijiet ta' baġit u s-sorveljanza u l-koordinazzjoni ta' politika ekonomika (1), u partikolarment l-Artikolu 5(3) tiegħu,
   Wara li kkunsidra r-rakkomandazzjoni tal-Kummissjoni Ewropea,
   Wara li kkunsidra l-konklużjonijiet tal-Kunsill Ewropew,
   Wara li kkunsidra l-opinjoni tal-Kumitat tal-Impjiegi,
   Wara li ġie kkonsultat il-Kumitat Ekonomiku u Finanzjarju,
   Billi:
   
               (1)
            
            
               Fis-26 ta’ Marzu 2010, il-Kunsill Ewropew qabel mal-proposta tal-Kummissjoni li tvara strateġija ġdida għall-impjiegi u t-tkabbir, Ewropa 2020, imsejsa fuq koordinazzjoni msaħħa tal-politiki ekonomiċi, li tiffoka fuq l-oqsma ewlenin fejn jeħtieġ azzjoni biex tingħata spinta lill-potenzjal tal-Ewropa għat-tkabbir sostenibbli u l-kompetittività.
            
         
               (2)
            
            
               Fit-13 ta’ Lulju 2010, il-Kunsill adotta rakkomandazzjoni dwar il-linji gwida ġenerali għall-politiki ekonomiċi tal-Istati Membri u l-Unjoni (mill-2010 sal-2014) u fil-21 ta’ Ottubru 2010, hu adotta deċiżjoni dwar il-linji gwida għall-politiki dwar l-impjiegi tal-Istati Membri (2), li flimkien jiffurmaw il-“linji gwida integrati”. L-Istati Membri ġew mistiedna jqisu l-linji gwida integrati fil-politiki ekonomiċi u okkupazzjonali nazzjonali tagħhom.
            
         
               (3)
            
            
               Fit-12 ta’ Jannar 2011, il-Kummissjoni adottat l-ewwel Stħarriġ Annwali dwar it-Tkabbir, li kien il-bidu ta’ ċiklu ġdid ta’ governanza ekonomika fl-UE u l-ewwel semestru Ewropew ta’ koordinazzjoni integrata u ex ante ta’ politika, imsejjes fuq l-istrateġija Ewropa 2020.
            
         
               (4)
            
            
               Fil-25 ta’ Marzu 2011, il-Kunsill Ewropew endorsja l-prijoritajiet għall-konsolidazzjoni fiskali u r-riforma strutturali (bi qbil mal-konklużjonijiet tal-Kunsill tal-15 ta’ Frar u s-7 ta’ Marzu 2011 u b'żieda mal-Istħarriġ Annwali tat-Tkabbir mill-Kummissjoni). Hu saħaq il-ħtieġa li tingħata prijorità biex jerġgħu jibdew jiftasslu baġits tajbin filwaqt li titreġġa' lura s-sostenibbiltà fiskali, jitnaqqas il-qgħad permezz ta’ riformi fis-suq tax-xogħol u li jsiru sforzi ġodda biex jittejjeb it-tkabbir. Talab lill-Istati Membri biex isarrfu dawn il-prijoritajiet f'miżuri konkreti li jiġu inklużi fil-Programmi ta’ Stabilità jew ta’ Konverġenza u fil-Programmi Nazzjonali ta’ Riforma.
            
         
               (5)
            
            
               Fil-25 ta’ Marzu 2011, il-Kunsill Ewropew stieden ukoll lill-Istati Membri parteċipi fil-Patt Euro Plus biex jippreżentaw l-impenji tagħhom fil-ħin ħalli dawn ikunu jistgħu jiddaħħlu fil-Programmi ta’ Stabbiltà jew ta’ Konverġenza u fil-Programmi Nazzjonali ta’ Riforma tagħhom.
            
         
               (6)
            
            
               Fid-29 ta’ April 2011, Spanja ressqet il-Programm ta’ Stabbiltà tagħha għall-2011 li ġie aġġornat u li jkopri l-perjodu 2011-2014 u l-Programm Nazzjonali ta’ Riforma tagħha għall-2011. Sabiex jitqiesu l-konnotazzjonijiet ta' bejniethom, iż-żewġ programmi ġew ivvalutati fl-istess waqt.
            
         
               (7)
            
            
               L-ekonomija ta' Spanja ntlaqtet ħażin ħafna mill-kriżi u għaddiet minn aġġustament qawwi bejn l-2008 u l-2009. Il-PDG reali waqa' b'4,3 % bejn il-bidu tas-sena 2008 u l-aħħar tas-sena 2010, u l-okkupazzjoni naqset b'aktar minn 10 %. Konsegwentement, ir-rata tal-qgħad telgħet għal 20,1 % fl-aħħar tas-sena 2010, li kienet l-ogħla waħda fl-UE. L-aktar li kellhom isofru l-piż tar-riċessjoni fi Spanja kienu l-ħaddiema żgħażagħ (b'rata ta' qgħad ta' 41,6 %) u l-ħaddiema b'livell inqas ta' edukazzjoni (b'rata ta' qgħad ta' 26,4 %). Ir-rendita fuq id-dejn sovran żdiedet fil-kuntest tal-iżviluppi avversi tad-dejn pubbliku fiż-żona tal-euro u s-sistemi bankarji, b'mod partikolari l-banek tat-tfaddil, sfaw taħt pressjoni kbira malli nfaqgħet il-bużżieqa tas-settur tad-djar u mat-tnaqqis f'salt fis-settur tal-bini. Il-proċess li għadu sejjer ta' assorbiment tal-iżbilanċi makroekonomiċi kbar li nkisbu matul il-perjodu ta' tkabbir qawwi se jkompli għaddej għal xi żmien ieħor. Bħala reazzjoni għal dawn l-isfidi, il-Gvern Spanjol daħal għal aġenda ambizzjuża ta' riforma li tkopri l-konsolidazzjoni fiskali, riforma tal-pensjonijiet pubbliċi, ir-ristrutturar tal-banek tat-tfaddil u r-riformi tax-xogħol u fis-suq tal-prodotti.
            
         
               (8)
            
            
               Il-Kunsill wasal għall-opinjoni, imsejsa fuq il-valutazzjoni tal-Programm ta' Stabbiltà li ġie aġġornat skont ir-Regolament (KE) Nru 1466/97, li x-xenarju makroekonomiku li qiegħed fl-isfond tal-previżjonijiet baġitarji fil-Programm ta' Stabbiltà, jidher favorevoli għall-2011 u l-2012. Il-Programm ta’ Stabbilità jippjana li jniżżel id-defiċit tal-baġit taħt il-valur referenzarju ta' 3 % sal-2013, f'konformità mar-rakkomandazzjonijiet tal-Kunsill ta' April 2009, u li jnaqqas ulterjorment id-defiċit għal 2,1 % tal-PDG fl-2014. Il-Programm ta’ Stabbilità ma jipprevedix il-kisba tal-objettiv ta' terminu medju, li se jibqa' baġit bilanċjat, tul il-perjodu kopert mill-Programm ta’ Stabbilità. Il-pjan ta' aġġustament huwa adattat. It-titjib medju annwali tal-bilanċ strutturali huwa bejn wieħed u ieħor ta' 1,5 % tal-PDG tul il-perjodu 2010-2013, f'konformità mar-rakkomandazzjoni tal-Kunsill, u ta' 0,3 % addizzjonali tal-PDG għas-sena 2014. Il-proporzjon ta' bejn id-dejn u l-PDG huwa previst li se jitla' minn 60,1 % tal-PDG fl-2010 għal 69 % fl-2013 u jinżel ftit fl-2014. Hemm għadd ta' riskji negattivi għall-pjan ta' konsolidazzjoni relatat mas-suppożizzjonijiet makroekonomiċi sottostanti u fir-rigward tal-miri baġitarji fuq livell reġjonali. Ir-reġjuni huma responsabbli għal sehem kbir min-nefqa pubblika totali u 9 minn 17 qabżu l-objettivi fiskali tagħhom għall-2010. Madanakollu, mekkaniżmi ta’ kontroll tad-defiċit u tad-dejn għall-gvernijiet reġjonali diġà ġew imsaħħa u l-Gvern Spanjol daħal għall-impenn li jieħu miżuri addizzjonali, jekk ikunu meħtieġa sabiex jintlaħqu l-miri baġitarji.
            
         
               (9)
            
            
               Il-kisba ta' konsolidazzjoni fiskali prevista fl-2011 u fl-2012 tirrikjedi l-applikazzjoni stretta tal-mekkaniżmi ta' kontroll tad-defiċit u tad-dejn li ġew stabbiliti għall-gvernijiet reġjonali. F'każ li l-iżviluppi makroekonomiċi u dawk baġitarji fl-2011 u fl-2012 imorru agħar minn kif mistenni, se jkun meħtieġ li jittieħdu l-miżuri addizzjonali li l-Gvern Spanjol intrabat li jieħu sabiex jintlaħqu l-miri baġitarji. Għas-sena 2013, il-Pjan tar-Reviżjoni tan-Nefqa jidentifika ċerti miżuri biex dawn jirfdu l-miri baġitarji. Skont l-aħħar valutazzjoni tal-Kummissjoni, ir-riskji fir-rigward tas-sostenibbiltà fit-tul tal-finanzi pubbliċi jidhru li huma għoljin.
            
         
               (10)
            
            
               Il-qafas baġitarju ta' terminu medju fi Spanja kien strumentali biex jippromovi l-ippjanar fiskali multiannwali u b'mod ġenerali juri profil tajjeb. Madanakollu, dan il-qafas għadda minn prova minħabba l-kriżi u wera l-ħtieġa li jissaħħu ulterjorment l-istabbiltà fiskali u l-aspett preventiv tal-politika fiskali. Dan ikun jista' jissaħħaħ permezz tal-introduzzjoni ta' regola tal-infiq ibbażata fuq it-tkabbir nominali tal-PDG għal terminu medju skont il-qafas dwar il-governanza ekonomika tal-UE ġdid. Ir-regola, proposta mill-awtoritajiet Spanjoli fil-Programm ta' Stabbiltà tkun torbot awtomatikament lill-gvern ċentrali kif ukoll lill-gvernijiet lokali. Il-Gvern qed jippjana li jintlaħaq kunsens fi ħdan il-Kunsill tal-Politika Fiskali u Finanzjarja dwar l-applikazzjoni tar-regola għall-Komunitajiet Awtonomi.
            
         
               (11)
            
            
               Fin-nuqqas ta’ riforma, l-impatt fit-tul li aktarx ikollu t-tixjiħ fuq il-baġit pubbliku fi Spanja jkun ogħla mill-medja tal-UE. Dan hu prinċipalment minħabba li n-nefqa fuq il-pensjonijiet bħala proporzjon tal-PDG hija prevista li se tiżdied sostanzjalment għad-deċennji ta’ snin li ġejjin. Fuq medda twila ta' żmien, it-tixjiħ se jwassal għal żieda sinifikanti fil-proporzjon tal-persuni rtirati għal kull ħaddiem. Il-proposta tal-Gvern Spanjol għal riforma tal-pensjonijiet, li ntlaħaq ftehim dwarha flimkien mal-imsieħba soċjali, se ttejjeb b’mod sinfikanti s-sostenibbiltà fiskali u biex jiġu miżjuda l-inċentivi għall-parteċipazzjoni fis-suq tax-xogħol. Madanakollu, ir-riforma għad trid tiġi approvata mill-Parlament u tista' tkun għadha soġġetta għal xi tibdiliet minuri.
            
         
               (12)
            
            
               Spanja ħadet passi importanti biex issaħħaħ is-sistema bankarja, billi pprovdiet appoġġ pubbliku u billi ħadet miżuri bil-għan li tirristruttura l-banek tat-tfaddil, issaħħaħ is-solvenza tal-banek u ttejjeb it-trasparenza tal-karti tal-bilanċi tagħhom. Is-settur għadda minn konsolidament notevoli b’riżultat, u speċifikatament fost il-banek tat-tfaddil, b’konsegwenzi pożittivi f’termini tad-daqs medju tal-istituzzjonijiet, tnaqqis tal-kapaċità eċċessiva f'termini ta' fergħat u impjieg, tisħih tal-karti tal-bilanċ, rikapitalizzazzjoni u titjib fl-effiċjenza u fil-profitabbiltà. Il-leġiżlazzjoni reċenti indirizzat il-problemi li nħolqu minħabba r-rwol tal-awtoritajiet lokali fil-governanza tal-banek tat-tfaddil minħabba li l-parti l-kbira tagħhom jittrasferixxu l-attiv u l-passiv tagħhom lill-banek kummerċjali. Il-Gvern Spanjol intrabat li jiffinalizza l-parti l-kbira tal-proċess ta’ ristrutturar sal-aħħar ta' Settembru tal-2011. Il-kopertura tar-rawnd li jmiss ta’ testijiet ta’ stress ser ikun mill-ġdid fost l-ogħla fl-UE.
            
         
               (13)
            
            
               Ir-riforma fis-suq tax-xogħol li għaddejja bħalissa fi Spanja għandha tiġi kkumplimentata minn reviżjoni tas-sistema attwali ta' negozjar kollettiv li hija waħda kumplessa. Il-predominanza tal-ftehimiet provinċjali u ta' dawk tal-industrija ftit li xejn tħalli lok għal negozjati fuq il-livell ta' impriża. L-estensjoni awtomatika tal-ftehimiet kollettivi, il-validità tal-kuntratti mhux imġedda u l-użu ta' klawsoli ta' indiċjar tal-inflazzjoni ex-post, jikkontribwixxu għall-ipparalizzar fil-pagi, filwaqt li jimpedixxu li jkun hemm il-flessibbiltà fil-pagi kif jinħtieġ biex jitħaffef l-aġġustament ekonomiku u titreġġa' lura l-kompetittività. Il-Gvern Spanjol talab lill soċjali biex jiftiehmu dwar riforma tas-sistema ta' negozjar kollettiv tal-pagi matul ir-rebbiegħa tal-2011. Fin-nuqqas ta’ ftehim, fl-10 ta’ Ġunju l-Gvern approva Digriet Irjali li daħal fis-seħħ immedjatament imma li jrid jiġi vvalidat mill-Parlament.
            
         
               (14)
            
            
               Fl-isfond ta' rata għolja ħafna ta' qgħad, Spanja varat riforma tas-suq tax-xogħol tagħha permezz tal-liġi ta' Settembru tal-2010. Il-liġi għandha l-għan li jitnaqqsu d-duwaliżmu fis-suq tax-xogħol u l-qgħad fost iż-żgħażagħ, li tiżdied l-impjegabbiltà ta' gruppi ta' nies vulnerabbli kif ukoll li tiżdied il-flessibbiltà fil-livell ta' kumpanija u titjieb l-efffiċjenza tal-intermedjarjetà fis-suq. Fi Frar tal-2011 ġiet adottata riforma tal-politiki attivi dwar is-suq tax-xogħol, li wkoll kienet tinkludi miżuri marbuta mat-tisħiħ tar-rwol konsultattiv u ta' gwida tas-servizzi tal-impjiegi u mat-tisħiħ tal-koordinazzjoni tagħhom fil-livelli nazzjonali u reġjonali. Għalissa għadu kmieni wisq biex wieħed jevalwa b’mod sħiħ kemm din ir-riforma hija suffiċjenti biex tnaqqas is-segmentazzjoni u biex tnaqqas il-qgħad fost iż-żgħażagħ u l-qgħad fit-tul minħabba li ċerti miżuri għadhom ma bdewx joperaw. Il-Gvern Spanjol impenja lilu nnifsu li jieħu passi ulterjuri sa Ottubru tal-2011.
            
         
               (15)
            
            
               Spanja esperjenzat telf fil-kompetittività abbażi tal-prezzijiet u tal-ispejjeż, għalkemm uriet prestazzjoni relattivament tajba f’termini ta’ ishma tas-suq tal-esportazzjoni, li ġie raffurzat waqt il-kriżi. Iż-żidiet ogħla fil-pagi flimkien mat-tkabbir aktar baxx fil-produttività meta mqabbel ma' dak taż-żona tal-euro, u n-nuqqas ta’ kompetizzjoni f’ċerti swieq ta’ prodotti, ikkontribwixxew għall-inflazzjoni fi Spanja li baqgħet ogħla b'mod persistenti. Billi ssib spazju sabiex ittejjeb l-effiċjenza tat-taxxi tkun tista’ tagħti spinta lill-kompetittività. Issaħħaħ aktar il-kompetizzjoni fi swieq ta' prodotti u tadotta riforma tas-sistema ta' negozjar kollettiv sabiex tassigura li t-tkabbir tal-pagi jirrifletti aħjar l-iżviluppi tal-kompetittività fil-livell tal-azjenda jgħin sabiex tingħata spinta lill-kompetittività.
            
         
               (16)
            
            
               Il-livell għoli tat-tluq bikri mill-iskola fi Spanja (31,2 % fl-2009) huwa partikolarment inkwetanti, minħabba li jdgħajjef id-daqs tal-forza tax-xogħol imħarrġa sew, jaffettwa l-prospetti ta' xogħol tal-individwi kkonċernati u jnaqqas it-tkabbir potenzjali. Il-Liġi dwar l-Ekonomija Sostenibbli, adottata fil-15 ta' Frar 2011, tinkludi miżuri li għandhom l-għan li jtejbu l-kwalità u li jżidu l-kwantità tal-kapital uman permezz tal-edukazzjoni u tat-taħriġ vokazzjonali. Madanakollu, l-effettività tal-miżuri l-ġodda fil-ġlieda kontra t-tluq bikri mill-iskola u għat-titjib tat-taħriġ vokazzjonali għadha mhix magħrufa fiċ-ċert u jista' jagħti l-każ li jkun diffiċli li l-implimentazzjoni titwettaq fil-livelli governattivi kollha.
            
         
               (17)
            
            
               Spanja għamlet progress sinifikanti fit-titjib tal-kundizzjonijiet għall-kompetizzjoni fis-swieq tal-prodotti u tas-servizzi, billi indirizzat waħda mir-raġunijiet tat-tkabbir kajman fil-produttività. It-traspożizzjoni f'liġi tad-Direttiva dwar is-Servizzi hija avvanzata sewwa u ambizzjuża fi Spanja, għalkemm jeħtieġ li jkun hemm ftuħ ulterjuri tas-servizzi professjonali. Il-Liġi dwar l-Ekonomija Sostenibbli tinkludi medda wiesgħa ta' miżuri marbuta mat-titjib tal-ambjent tan-negozju, mat-tisħiħ tal-kompetizzjoni u mal-promozzjoni tas-sostenibbiltà ambjentali. Implimentazzjoni effettiva titlob sforzi ulterjuri mil-livelli kollha tal-gvern u koordinazzjoni xierqa.
            
         
               (18)
            
            
               Spanja ħadet għadd ta’ impenji fil-Patt Euro Plus. Mil-lat fiskali, Spanja tieħu l-impenn li tistabbilixxi regola tan-nefqa sabiex issaħħaħ l-istabbiltà fiskali u b'hekk issaħħaħ ukoll is-sostenibbiltà tal-finanzi pubbliċi. Sabiex issaħħaħ l-istabbiltà finanzjarja, Spanja impenjat ruħha li, qabel it-30 ta' Settembru, tikkonkludi l-proċess ta' ristrutturar tas-settur finanzjarju. Il-miżuri marbuta mal-impjieg jikkonċentraw fuq l-implimentazzjoni ta' atti fir-rigward tal-politiki attivi dwar is-suq tax-xogħol u ta' dispożizzjonijiet fil-qasam tat-taħriġ vokazzjonali kif ukoll fuq l-indirizzar tal-impjieg informali. Il-miżuri marbuta mal-kompetittività jikkonċentraw fuq ir-riforma tas-sistema ta' negozjar kollettiv, il-professjonijiet regolati, it-twaqqif ta' Kumitat Konsultattiv dwar il-Kompetittività u r-riforma tal-liġi dwar il-fallimenti. L-impenji ta' hawn fuq jirreferu għall-erba' oqsma tal-Patt. Huma jirrappreżentaw kontinwità tal-aġenda ta' riforma kurrenti, filwaqt li jżidu perjodu ta' żmien strett għall-implimentazzjoni ta' ċerti riformi u jiżguraw li ssir l-implimentazzjoni totali tar-riformi li diġà jkunu twettqu. Dawn l-impenji ġew ivvalutati u ġew ikkunsidrati fir-rakkomandazzjonijiet.
            
         
               (19)
            
            
               Il-Kummissjoni vvalutat il-Programm ta' Stabbiltà u l-Programm Nazzjonali ta' Riforma, inklużi l-impenji tal-Patt Euro Plus. Mhux biss qieset ir-relevanza tagħhom għall-politika sostenibbli fiskali u soċjoekonomika fi Spanja imma wkoll il-konformità tagħhom mar-regoli u mal-gwida tal-UE, fid-dawl tal-ħtieġa tat-tisħiħ tal-governanza ekonomika ġenerali tal-UE billi jiġi pprovdut kontribut fil-livell tal-UE għad-deċiżjonijiet nazzjonali futuri. Fid-dawl ta' dan kollu, il-Kummissjoni tqis li l-Gvern Spanjol stabbilixxa pjanijiet ta' konsolidazzjoni fiskali li huma konsistenti mal-miri meħtieġa, iżda li xorta fadal ċerti riskji negattivi. It-tkabbir tan-nefqa pubblika għandu jinżamm taħt ir-rata tat-tkabbir tal-PDG għal terminu medju u jeħtieġ li tiġi adottata r-riforma tal-pensjonijiet. Il-passi li għandhom jittieħdu fl-2011-2012 għandhom jikkonċentraw fuq l-iżgurar tal-istabbiltà tas-sistema finanzjarja (permezz tal-finalizzazzjoni tar-ristrutturar u tal-konsolidazzjoni tal-banek tat-tfaddil) u tat-tisħiħ tas-sorsi domestiċi għat-tkabbir, billi tiġi indirizzata ż-żieda kurrenti fil-qgħad, b'mod partikolari permezz tar-riforma tan-negozjar kollettiv u tal-implimentazzjoni kontinwa tar-riformi li għaddejjin bħalissa fis-suq tax-xogħol, flimkien ma' monitoraġġi u evalwazzjonijiet mill-qrib tal-effikaċja ta' dawn ir-riformi. Is-settur tas-servizzi, il-kummerċ u l-professjonijiet għandu jiġi estiż għal kompetizzjoni ikbar, u l-piż amministrattiv għall-impriżi għandu jitnaqqas.
            
         
               (20)
            
            
               Fid-dawl ta’ din il-valutazzjoni, wara li kkunsidra wkoll ir-Rakkomandazzjoni tal-Kunsill skont l-Artikolu 126(7) tat-Trattat dwar il-Funzjonament tal-Unjoni Ewropea tat-2 ta’ Ġunju 2010, il-Kunsill eżamina l-aġġornament tal-Programm ta’ Stabbiltà ta' Spanja għas-sena 2011, u l-opinjoni tiegħu (3) ġiet riflessa b'mod partikolari fir-rakkomandazzjoni (1) tiegħu ta' hawn taħt. Wara li kkunsidra l-konklużjonijiet tal-Kunsill Ewropew tal-25 ta’ Marzu 2011, il-Kunsill eżamina l-Programm Nazzjonali ta’ Riforma ta' Spanja,
            
         B’DAN JIRRAKKOMANDA li Spanja tieħu azzjoni matul il-perjodu 2011-2012 sabiex:
   
               1.
            
            
               Timplimenta l-istrateġija baġitarja fl-2011 u fl-2012, u tikkoreġi d-defiċit eċċessiv fis-sena 2013 skont ir-rakkomandazzjoni tal-Kunsill taħt il-PDE, filwaqt li tiżgura l-kisba tal-miri tad-defiċit fil-livelli governattivi kollha, inkluż permezz tal-applikazzjoni stretta tal-mekkaniżmi ta' kontroll tad-defiċit u tad-dejn għall-gvernijiet reġjonali li qed jintużaw bħalissa; tadotta miżuri ulterjuri f'każ li l-iżviluppi baġitarji u ekonomiċi jmorru agħar milli mistenni; tieħu kwalunkwe opportunità, inkluż minn kundizzjonijiet ekonomiċi aħjar, biex jiġi aċċellerat it-tnaqqis fid-defiċit; tistabbilixxi miżuri konkreti biex issostni bis-sħiħ il-miri għall-2013 u l-2014 li jġib il-proporzjon għoli ta' dejn pubbliku fi triq 'l isfel u jassigura progress adegwat lejn l-objettiv għal terminu medju. Iżżomm it-tkabbir tan-nefqa pubblika taħt ir-rata tat-tkabbir tal-PDG għal terminu medju, billi tintroduċi regola tan-nefqa vinkolanti fil-livelli governattivi kollha, kif previst. Ittejjeb aktar il-forniment ta' informazzjoni fir-rigward tal-baġits tal-gvernijiet reġjonali u lokali u l-implimentazzjoni tagħhom.
            
         
               2.
            
            
               Tadotta r-riforma tal-pensjonijiet proposta sabiex tiġi estiża l-età tal-irtirar statutorja u effettiva u biex jiġi miżjud l-ammont ta' snin ta' ħidma għall-kalkolu tal-pensjonijiet kif kien ippjanat; tirrevedi b'mod regolari l-parametri tal-pensjonijiet f'konformità mal-bidliet tal-istennija tal-għomor, kif kien ippjanat, u tiżviluppa miżuri ulterjuri biex ittejjeb it-tagħlim tul il-ħajja għall-ħaddiema kbar fl-età.
            
         
               3.
            
            
               Timmonitorja mill-viċin ir-ristrutturar li għaddej bħalissa fis-settur finanzjarju, b’mod partikolari fir-rigward tal-banek tat-tfaddil, bil-ħsieb li tiffinalizzah sat-30 ta’ Settembru kif previst.
            
         
               4.
            
            
               Teżamina l-ambitu sabiex ittejjeb l-effiċjenza tas-sistema ta’ tassazzjoni, pereżempju billi titbiegħed minn taxxi fuq ix-xogħol għal taxxi fuq il-konsum u ambjentali waqt li tassigura l-pjanijiet ta' konsolidament fiskali.
            
         
               5.
            
            
               Wara konsultazzjoni mal-imsieħba soċjali u skont il-prattika nazzjonali, tikkompleta l-adozzjoni u tipproċedi bl-implimentazzjoni ta’ riforma komprensiva tal-proċess ta’ negozjar kollettiv u tas-sistema ta’ indiċjar tal-pagi sabiex tassigura li t-tkabbir fil-pagi jirrifletti l-iżvikuppi tal-produttività kif ukoll il-kondizzjonijiet lokali u dawk fil-livell tal-azjenda u sabiex tagħti lill-impriżi biżżejjed flessibiltà sabiex jadottaw internament il-kondizzjonijiet ta' xogħol għal tibdiliet fl-ambjent ekonomiku.
            
         
               6.
            
            
               Twettaq valutazzjoni, sal-aħħar tas-sena 2011, dwar l-effetti tar-riformi tas-suq tax-xogħol li saru f'Settembru 2010 u tar-riforma tal-politiki attivi dwar is-suq tax-xogħol li saret fi Frar 2011, flimkien ma' proposti, skont kif meħtieġ, għal riformi ulterjuri biex titnaqqas is-segmentazzjoni tas-suq tax-xogħol, u biex jittejbu l-opportunitajiet ta' xogħol għaż-żgħażagħ; tiżgura monitoraġġ mill-qrib tal-effettività tal-miżuri stabbiliti fil-Programm Nazzjonali ta' Riforma biex tnaqqas it-tluq bikri mill-iskola, anke permezz ta' politiki ta' prevenzjoni, u biex tiffaċilita t-tranżizzjoni għall-edukazzjoni u t-taħriġ vokazzjonali.
            
         
               7.
            
            
               Tkompli tiftaħ aktar is-servizzi professjonali u tilleġiżla l-leġiżlazzjoni ppjanata sabiex tiddisinja mill-ġdid il-qafas regolatorju sabiex telimina r-restrizzjonijiet għall-kompetizzjoni, l-effiċjenza u l-innovazzjoni; timplimenta l-Liġi dwar l-Ekonomija Sostenibbli, notevolment il-miżuri li l-iskop tagħhom huwa li jtejbu l-ambjent tan-negozju u li jsaħħu l-kompetizzjoni fis-swieq tal-prodotti u tas-servizzi, fil-livelli kollha governattivi; u ttejjeb il-koordinament bejn l-amministrazzjonijiet reġjonali u nazzjonali sabiex tnaqqas il-piż amminstrattiv għall-impriżi.
            
         
      Magħmul fi Brussell, it-12 ta’ Lulju 2011.
      
         
            Għall-Kunsill
         
         
            Il-President
         
         J. VINCENT-ROSTOWSKI
      
   
   
      (1)  ĠU L 209, 2.8.1997, p. 1.
   
      (2)  Li nżammet għall-2011 permezz tad-Deċiżjoni tal-Kunsill 2011/308/UE tad-19 ta' Mejju 2011 dwar il-linji gwida għall-politika tal-Istati Membri dwar l-impjiegi (ĠU L 138, 26.5.2011, p. 56).
   
      (3)  Prevista fl-Artikolu 5(3) tar-Regolament (KE) Nru 1466/97.